Belɛid, yuɣal yessen imrabḍen iṛumyen, walan-t belli iḥemmel aṭas ad yaru ɣef teqbaylit d wayen akk yerzan tudert n Leqbayel deg taddart, ssumren-as ad yaru timucuha n teqbaylit s tutlayt n tayemmat, meḥsub s teqbaylit. Belɛid, yewhem acku ur yesɛi ula d yiwet n tefyirt neɣ yiwet n takti ara t-yeğğen ad yessin amek ara ttwarun yisekkilen n teqbaylit, fkan-as yimrabḍen-nni irumyen takti yelhan, dayen i t-yeğğan ad yesɛu tabɣest i wakken ad yesnulfu isekkilen imaynuten s teqbaylit, ad yessenfali s tutlayt s-wayes yenṭeq i tikkelt tamenzut deg tudert-is.